Den hvite hesten fra Uffington

Den hvite hesten fra Uffington (engelsk: Uffington White Horse) er en 110 meter lang forhistorisk og meget stilisert figur av en hest i åsen til Berkshire Downs i det engelske grevskapet Oxfordshire. Figuren, som er laget ved at dype grøfter er fylt med hvit kalkstein, er datert til tidlig jernalder eller sen bronsealder. Figuren befinner seg i den bratte åsryggen White Horse Hill i det verdslige sognet Uffington (i grevskapet Oxfordshire, men historisk i grevskapet Berkshire), rundt 8 km sør for byen Faringdon og en tilsvarende distanse vest for byen Wantage.

Åsen utgjør en bratt skråning av naturområdet Berkshire Downs og har utsyn til Vale of White Horse («Dalen med den hvite hesten») til nord. Best utsikt til figuren er fra luften, eller direkte over dalen, særskilt fra landsbyene Great Coxwell, Longcot og Fernham. Stedet er eid og administrert av National Trust («Den nasjonale stiftelse for steder av historiske interesse eller naturskjønnhet») og er et vernet arkeologisk område. Dagsavisen The Guardian uttrykte i 2003 at «i mer enn 3 000 år har Den hvite hesten fra Uffington vært nidkjært voktet som et mesterverk av minimalistisk kunst,»

Historie 

Figuren kan antagelig dateres til «sen forhistorie», det vil si jernalderen, tiden mellom 800 f.Kr. til 100 e.Kr., eller sen bronsealder, tiden mellom 1000 og 700 f.Kr. Denne antydningen til datering blir generelt holdt av forskere selv før 1990-tallet. Det er basert på likheten i figurens formgivning som er sammenlignet med andre figurer i keltisk kunst. Det ble bekreftet ved en arkeologisk undersøkelse i 1990, ledet av Simon Palmer og David Miles fra Oxfords arkeologiske enhet, som følge av at forekomster av finkornet silt ble fjernet fra en del av figuren, hestens nese, og som ble vitenskapelig datert til sen bronsealder.

Mynter fra jernalderen som har en representasjon som er sammenlignbar med den hvite hesten har blitt funnet, noe som støtter den tidlige dateringen av denne figuren. Det har blitt foreslått at hesten har blitt framstil i angelsaksisk tid, mer særskilt i løpet av tiden til kong Alfred den store, men det er ingen positive bevis eller indikasjoner som støtter dette synet, og det har blitt avvist som folkeminne av forskeren Timothy Darvill.

Det er flere andre framstående forhistoriske steder lokalisert i nærheten, mest kjent er Wayland's Smithy, en gravhaug av typen langhaug og en kammergrav, som er mindre enn 2 km i vestlig retning. Figuren i Uffington er så langt den eldste av flere figurer av hvite hester på de britiske øyer, og den har en helt annen formgivning enn de andre.

Det har vært en langvarig debatt om hensikten var at den skulle representere en hest eller om det var ment framstille et annet dyr. Imidlertid har den blitt kalt for en hest helt siden minst 1000-tallet. Et middelaldermanuskript (cartularium) fra klosteret Abingdon Abbey, sammenstilt en gang mellom 1072 og 1084, refererer til «mons albi equi» ved Uffington, det vil si «Den hvite hesteåsen».

Referanser

Litteratur 
 Bramwell, Peter (2009): Pagan Themes in Modern Children's Fiction: Green Man, Shamanism, Earth Mysteries. New York: Palgrave Macmillan. ISBN 978-0-230-21839-0.
 Darvill, Timothy (1996): Prehistoric Britain from the Air: A study of space, time and society. Cambridge: Cambridge University Press. ISBN 0-521-55132-3.
 Dyer, J (2001): Discovering Prehistoric England. Oxford: Shire Books. ISBN 0-7478-0507-5.
 Miles, David; Palmer, Simon; Lock, Gary; Gosden, Chris; Cromarty, Anne Marie (2003): Uffington White Horse and its Landscape: Investigations at White Horse Hill, Uffington, 1989–95 and Tower Hill, Ashbury, 1993–4. Thames Valley Landscape Series. 18. Oxford: Oxford University School of Archaeology. ISBN 0-947816-77-1.
 Plenderleath, Rev. W.C. (1892): The White Horses of the West of England. London: Allen & Storr.

Eksterne lenker 
 
 «White Horse Hill», The National Trust
 «The White Horse», Ancient Britain
 Uffington Whitehorse and Dragon Hill, Mysterious Britain & Ireland
 Flyfoto og informasjon, Hows.org

Uffington
Uffington
Uffington
Arkeologiske steder i Storbritannia